
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	11 decembrie 2013

	Nr.
	4c-7/641


R A P O R T

asupra propunerii legislative pentru modificarea art.4 din Legea nr.416/2001 privind venitul minim garantat, cu modificările și completările ulterioare
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 465/2013, din 11 noiembrie 2013, cu dezbaterea pe fond în procedură obişnuită, a propunerii legislative privind modificarea articolului 4 din Legea nr.416/2001 privind venitul minim garantat, cu modficările şi competările ulterioare.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.417/22.05.2013)
· avizul negativ al Consiliului Economic şi Social (1508/16.05.2013)
· punctul de vedere negativ al Guvernului (nr.1165/05.07.2013).

Propunerea legislativă are ca obiect de reglementare modificarea articolului 4 din Legea nr. 416/2001 privind venitul minim garantat, cu modificările şi competările ulterioare, în sensul majorării cu 20% a nivelului lunar al venitului minim garantat.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 9 decembrie 2013 a participat, în conformitate cu prevederile art.55 din Regulamentul Camerei Deputaţilor:

· doamna Mihaela Grecu – director – Ministerul Muncii, Familiei, Protecţiei Sociale şi Persoanelor Vârstnice
La lucrările comisiei şi-au înregistrat prezenţa 25 deputaţi, din totalul de 25 membri ai comisiei.

Raportul comisiei a fost adoptat cu majoritate de voturi pentru, 1 vot împotrivă şi 3 abţineri.
Propunerea legislativă a fost respinsă de Senat în şedinţa din 05 noiembrie 2013.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât prin aplicarea  Ordonanţei de urgenţă a Guvernului nr.42/2013 pentru modificarea şi completarea Legii nr.416/2001 privind venitul minim garantat, şi aplicarea Legii nr.277/2010 privind alocaţia pentru susţinerea familiei, modificată, nivelul venitului minim garantat se majorează cu 13% în două tranşe (cu 8,5% începând cu drepturile aferente lunii iulie 2013 şi cu 4,4% din 1 ianuarie 2014), ca măsură de protecţie datorată liberalizării preţurilor la energia electrică şi gaze naturale.
Odată cu aplicarea acestei măsuri s-a prevăzut, pentru anul 2013, o creştere cu 30% a numărului de beneficiari de ajutor social, iar efortul bugetar suplimentar este de aproximativ 145 milioane lei.

Totodată, prin actul normativ menţionat s-a majorat şi alocaţia pentru susţinerea familiei cu 30% începând cu 01 iulie 2013.


PREŞEDINTE,



SECRETAR,

Florin Iordache



Cristina Ancuţa Pocora







Întocmit,

Consilier parlamentar Elena Anghel 

